
A FINANSZÍROZÁSI KORLÁTOZOTTSÁG HATÁSA A KIS- ÉS KÖZÉPVÁLLALKOZÁSOK BERUHÁZÁSI MAGATARTÁSÁRA A FELDOLGOZÓIPARBAN

A „Subprime” válság során a vállalkozások beruházási hajlandósága lecsökkent, így a versenyképesség fenntartására irányuló fejlesztések elmaradtak, amely a gazdaságok növekedési kilátásait is jelentősen lerontotta. A gazdasági növekedés motorját a kis- és középvállalkozások versenyképessége és beruházási hajlandósága szolgáltatja. Ezen vállalkozások beruházásaikat hitelből finanszírozzák, amely a többségük számára az egyetlen elérhető külső forrás.
A válság során a bankok kockázati toleranciája lecsökkent, így a kis- és középvállalkozások többsége nem talál külső forrást a beruházások megvalósításához, ezért a vállalkozásoknak finanszírozási korlátokkal kell szembenézniük.
A tanulmány célja a finanszírozási korlátozottság empirikus vizsgálata, amely a magyar feldolgozóiparban tevékenykedő vállalkozásokból vett minta segítségével kerül bemutatásra. Ha a vállalkozásokat a beruházási magatartásuk szerint csoportosítjuk, akkor a csoportosítást magyarázó tényezőkből következtethetünk arra, hogy mi befolyásolja a vállalkozások beruházási hajlandóságát. Így azonosíthatjuk a finanszírozási korlátokkal szembenéző vállalkozásokat.
Az empirikus vizsgálatból levonhatjuk a következtetést, hogy a vállalkozások korlátozottságát legnagyobb mértékben a vállalkozás mérete, a külső források nagysága, a likviditás, és a jövedelmezőség befolyásolja. Ezen kívül a korlátozott vállalakozások beruházásai érzékenyebbek a rendelkezésre álló belső forrásokra.
A mintában szereplő feldolgozóiparban tevékenykedő vállalkozások többsége finanszírozási korlátokkal, túlzott eladósodással, vagy akár pénzügyi ellehetetlenüléssel néz szembe. Emellett a versenyképesség és a növekedési lehetőségek hiánya is megfigyelhető. Ez arra enged következtetni, hogy vállalkozásoknál valószínű a kockázati eltolódás, amely a vállalkozások értékének csökkenéséhez és a megszűnés kockázatának növekedéséhez vezethet. Ez magyarázatul szolgál arra, hogy az újonnan alapított kis- és középvállalkozások nagy része képtelen életben maradni Magyarországon.



